
Egy fészekből valók

Hátrányos helyzetű térségben nevelkedett gyermekek Madárfészekrajzainak elemzése
 
A vizsgálatban hátrányos helyzetű kistérségi településen élő 12-16 éves általános iskolás tanulók vettek részt (n=51). A vizsgálat során elsőként a Madárfészekrajz teszt (Kaiser, 1996), majd az Eysenck-féle gyermek személyiség-kérdőív (HJEPQ), a Kötődési Stílus Kérdőíve (ASQ), A Szülői Bánásmód Kérdőív (H-PBI) és az általam szerkesztett szociokulturális kérdőív csoportos felvételére került sor. Ezt követően egyéni ülések keretében külön-külön beszélgetettem a vizsgálati személyekkel az általuk készített rajzról, és a hozzá tartozó történetről. A beszélgetés során egy rövid demográfiai kérdőív felvételére is sor került, mely a gyermek valós családi helyzetét célzott felderíteni. A rajzok vizsgálata A Fészekrajz Kötődésspecifikus Kódolásának 3.1-es Verziója (Hámori & Djuroska, 2010), illetve független bírálók egészleges szempontok (Vass, 2006) szerinti megítélése alapján történt.
Jelen munka egyik fő célja volt, hogy felhívja a figyelmet a Madárfészekrajz projektív kötődésvizsgálati módszer alkalmazásának előnyeire, gyakorlati hasznára, külön hangsúlyozva a rosszabb verbális kifejezőkészségű személyekkel, illetve gyermekekkel történő tesztelés tapasztalatait. Feladatának tekintette továbbá a fészekrajzok és az említett papír-ceruza tesztek közötti összefüggések feltárását, s a hátrányos helyzetű térségben nevelkedett gyermekek személyiségének, kötődésének vizsgálatát is.
Az eredmények szerint a hátrányos helyzetű gyermekek több skála esetében is szignifikáns eltérést mutattak az országos átlagtól mind a HJEPQ, mind az ASQ kérdőívet illetően. Sikerült továbbá több szignifikáns összefüggést feltárni a fészek karimájának, tágabb környezetének kidolgozottsága, a gondozó elérhetősége, a fészek alapjának helyzete vagy például komplexitása és a szociokulturális háttér, valamint a papír-ceruza tesztek egyes skáláin elért pontszámok között.
A kutatás során tapasztaltakat összefoglalva megállapítható, hogy a Madárfészekrajz kötődésvizsgálati módszer kiválóan alkalmazható volt a vizsgált mintán. Az elemzések során kapott eredmények meggyőzőnek bizonyultak a módszer terápiás alkalmazhatóságát illetően, és megerősítették a fészekrajz létjogosultságát a kötődésvizsgálatokban.



